રે પુરુષોત્તમ બોલ્યા પ્રીતે
રે પુરુષોત્તમ બોલ્યા પ્રીતે,
 કહું છું સર્વે સાંભળો એક ચીતે... રે પુરુષોત્તમ.. ટેક

રે સત્ય કહું છું નરનારી,
 રે જેમ છે તેમ કહું વિસ્તારી;
  એમાં ખોટી ન મળે લગારી... રે પુરુષોત્તમ.. ૧

રે સમજાવું કહી દ્રષ્ટાંતે,
 રે જથારથ હોયે તેમ કહું ખાંતે;
  મારું રૂપ જેમ છે તેમ ભાંતે... રે પુરુષોત્તમ.. ૨

રે પક્ષી ઊડે જેમ આકાશે,
 રે દેહ સહિત બોલે હાસે;
  અનંત એવા જાયે આવે ભાસે... રે પુરુષોત્તમ.. ૩

રે વાદળ વીજળી ને વારિ,
 રે વાયુઘટા શોભે સારી;
  સૌની આકૃતિ ન્યારી ન્યારી... રે પુરુષોત્તમ.. ૪

રે શૂન્યમાંહી સહુ સમાવે,
 રે હિમે તે જેમ નીર જમાવે;
  વા'લો પ્રેમસખીનો સમજાવે.... રે પુરુષોત્તમ.. ૫

પ્રેમાનંદ સ્વામી
ભક્તિપદ